Աչքի է զարնում միջոցառմանը Ներդրողների ակումբի փաստացի կնքահոր՝ վարչապետ Կարեն Կարապետյանի բացակայությունը: Փոխարենը Սամվել Կարապետյանի կողքին մենք տեսնում ենք նախագահ Սարգսյանին: Ավելորդ չէ հիշեցնել, որ երբ խորհրդարանական քարոզարշավի օրերին Կարեն և Սամվել Կարապետյանները ստեղծեցին Ներդրողների ակումբը, Սերժ Սարգսյանը ոչ միայն բացակայում էր Երևանից, այլ առաջնագծում ունեցած, ըստ էության, նախընտրական ելույթով ամրագրում էր իր անփոխարինելիությունը, ստվերում էր Երևանում տեղի ունեցածի նշանակությունը: Հիմա Սերժ Սարգսյանն անում է տրամագծորեն հակառակը. խոսում է Ներդրողների ակումբի միլիարդանոց ներդրումների մասին` ակնհայտորեն փորձելով ցույց տալ իշխանության, իր ու Կարեն Կարապետյանի կոնսոլիդացիան: Պարզունակ կլինի ենթադրել, որ Սարգսյանը նման բացահայտ կերպով զբաղված է Կարեն Կարապետյանի՝ 2018-ի վարչապետության PR-ով: Դա բացարձակապես Սերժ Սարգսյանի ոճը չէ, մանավանդ, որ նա իրեն ամենևին չի զգում «կաղ բադիկի» քաղաքական կարգավիճակում: Մնում է ենթադրել, որ 2018-ի վերաբերյալ իշխանության էլիտայում համաձայնությունները կայացվել են և այսօր Երևանում, ըստ էության, կայացել է ոչ թե ներդրումային ծրագրի, այլ` 2018-ի իշխանության շնորհանդեսը: